लखनऊ। कानपुर में एक स्नातक लड़की ने हाईस्कूल फेल लड़के से शादी करने से इन्कार करके साहसिक कदम उठाया। मामला प्रेम विवाह का था लेकिन लड़की ने सच सामने आने के बाद प्रेम को भी त्याग दिया। बात जिंदगी भर साथ निभाने के फैसले की थी तो स्नातक शिक्षित ने संकोच का घूंघट हटाने में देर नहीं की। घरवालों से साफ कह दिया कि हाईस्कूल फेल लड़के से हरगिज शादी नहीं करूंगी। यह सुनते ही झूठ बोलकर शादी करने का अरमान पाले लड़का व उसका परिवार हैरान हो गया। पुलिस चौकी में हुई पंचायत में भी लड़की अपने फैसले से टस से मस नहीं हुई। ऐसे में दो दिन बाद होने वाली शादी वाले दोनों घरों की तैयारियों पर पूर्ण विराम लग गया।